Koprivničko-križevačka županija, Ulica Antuna Nemčića 5, 48000 Koprivnica OIB: 06872053793, zastupana po Županu Darku Korenu, ing. građ. (u daljnjem tekstu: Davatelj koncesije)

i

\_\_\_\_\_\_\_\_\_\_\_\_\_\_\_\_\_\_\_\_, OIB:\_\_\_\_\_\_\_\_\_\_\_, koju zastupa \_\_\_\_\_\_\_\_\_\_\_\_\_\_ (u daljnjem tekstu: Koncesionar)

sklopili su sljedeći

**U G O V O R**

**o koncesiji za izgradnju distribucijskog sustava i distribuciju plina**

**na području Općine Rasinja**

 **Pravni temelj**

Članak 1.

Ovim Ugovorom o koncesiji za izgradnju distribucijskog sustava i distribuciju plina na području Općine Rasinja (u daljnjem tekstu: Ugovor) određuju se opseg i uvjeti izgradnje distribucijskog sustava plina na području Općine Rasinja, kao i prava i obveze ugovornih strana, sukladno ponudi Koncesionara oznake , koja je sastavni dio ovog Ugovora, i Odluci o davanju koncesije za izgradnju distribucijskog sustava i distribuciju plina na području Općine Rasinja, KLASA: , URBROJ: od 2016., („Službeni glasnik Koprivničko-križevačke županije“ broj ).

**Predmet koncesije**

Članak 2.

**A) Izgradnja distribucijskog sustava plina**

Predmet koncesije je izgradnja I. fazedistribucijskog sustava plina na području Općine Rasinja, te izgradnja cjelokupnog distribucijskog sustava u njegovoj II. fazi prema Studiji opravdanosti davanja koncesije za izgradnju distribucijskog sustava i distribuciju plina na području Općine Rasinja.

**B) Distribucija plina na području Općine Rasinja**

Nakon izgradnje I. faze i ishođene uporabne dozvole, distribucijski sustav pušta se u uporabu.

**Rok izgradnje distribucijskog sustava plina**

Članak 3.

Rok izgradnje I. faze plinske mreže je maksimalno 15 mjeseci, koji teče od datuma potpisivanja ovog Ugovora, s dokazom završetka gradnje, ishođenom uporabnom dozvolom.

Rok izgradnje II. faze plinske mreže je prema prihvaćenom planu razvoja distribucijskog sustava plinske mreže Koncesionara.

Koncesionar je obvezan ishoditi uporabne dozvole za svaku izgrađenu fazu o svom trošku.

**Mjesto (područje) obavljanja djelatnosti koncesije**

Članak 4.

Koncesija za izgradnju distribucijskog sustava plina daje se za područje Općine Rasinja –I faza, koja obuhvaća k.o. Rasinja, Subotica Podravska, Cvetkovec, Prkos, Gorica, Kuzminec i Koledinec; odnosno naselja Rasinja, Subotica Podravska, Cvetkovec, Lukovec, Prkos, Gorica, Vojvodinec, Grbaševec, Kuzminec i Koledinec prema Lokacijskoj dozvoli KLASA : UP/I-350-05/16-01/1, URBROJ : 2137/1-05/12-16-9, od 11. 07. 2016. (koja je postala pravomoćna 25.07.2016.) (u daljnjem tekstu: Lokacijska dozvola).

Koncesija za distribuciju plina obuhvaća cjelokupno administrativno područje Općine Rasinja.

**Način i opseg obavljanja djelatnosti**

Članak 5.

Koncesionar pristupa izgradnji mreže kako je prikazao u ponudi.

Koncesionar djelatnost distribucije plina obavlja prema propisima kojima se uređuje energetski sektor.

**Cijena za obavljanje djelatnosti distribucije plina**

Članak 6.

Cijena za obavljanje energetske djelatnosti distribucije plina određuje se sukladno odredbama zakona kojim se uređuje energetski sektor.

**Kapacitet distribucijskog sustava**

Članak 7.

Kapacitet distribucijskog sustava plina na području Općine Rasinja procijenjena je na 659.000 m3, po izgrađenoj I. fazi, u prvoj godini distribucije, a u 2040. godini na 1,48 milijuna m3 prema Studiji opravdanosti davanja koncesije za izgradnju distribucijskog sustava i distribuciju plina na području Općine Rasinja.

**Broj priključaka i predviđenih kupaca na distribucijskom sustavu**

Članak 8.

U naseljima Rasinja i Subotica Podravska očekuje se priključenje do 70 % kućanstava, a u ostalim naseljima do 40 % kućanstava.

**Rok na koji se daje koncesija**

Članak 9.

Koncesija se daje na vremensko razdoblje od 30 (trideset) godina, počevši s danom potpisivanja ovog Ugovora.

**Rok za priključenje na distribucijski sustav**

Članak 10.

Rok za priključenje na distribucijski sustav određuje se sukladno odredbama mrežnih pravila plinskog distribucijskog sustava.

**Visina i način plaćanja naknade za koncesiju**

Članak 11.

Koncesionar se obvezuje plaćati Davatelju koncesije iznos od 0,3 % od planiranog prihoda, prema ponudi koja je sastavni dio ugovora o koncesiji, za godinu u kojoj se počinje obavljati energetsku djelatnost distribucije plina, a daljnjim godinama iznos u skladu s ponudom Koncesionara, od ostvarenog prihoda Koncesionara, obavljanjem energetske djelatnosti distribucije plina u prethodnoj kalendarskoj godini, na području za koje se daje koncesija.

Koncesionar je obvezan najkasnije do 31. siječnja tekuće godine dostaviti Davatelju koncesije vjerodostojne podatke o visini prihoda i količini prodanog plina iz prethodne godine na distribucijskom području za koje se daje koncesija.

Davatelj koncesije se obvezuje ispostaviti Koncesionaru Obračun godišnje naknade za koncesiju najkasnije do 28. veljače tekuće godine.

Naknadu za koncesiju koncesionar će uplaćivati na IBAN Koprivničko-križevačke županije HR2123860021800006000 otvoren kod Podravske banke d.d. Koprivnica, s pozivom na broj dodijeljenim od Registra koncesija, s naznakom „naknada za koncesiju“, s valutom plaćanja do 1. travnja, do 1. svibnja, do 1. kolovoza i s valutom plaćanja do 1. studenoga tekuće godine.

**Jamstvo za uredno izvršenje ugovora**

Članak 12.

Radi osiguranja naplate naknade za koncesiju te naknade moguće štete zbog neispunjenja obveza iz ovog Ugovora Koncesionar je dužan dostaviti Davatelju koncesije zadužnicu ili bjanko zadužnicu (ovjerenu kod javnog bilježnika), na dan potpisa ugovora o koncesiji, na iznos do 1.000.000,00 kuna (milijunkuna), s rokom trajanja koncesije.

**Dozvola za obavljanje energetske djelatnosti distribucije plina**

Za obavljanje energetske djelatnosti distribucije plina Koncesionar mora posjedovati važeću dozvole Hrvatske energetske regulatorne agencije (HERA).

**Prestanak koncesije**

Članak 13.

Koncesija prestaje:

- ispunjenjem zakonskih uvjeta (istekom roka na koji je dana, prestankom pravne osobe Koncesionara, ukidanjem, poništavanjem ili oglašivanjem ništavom odluke o davanju koncesije, u razdoblju nakon sklapanja ugovora o koncesiji),

* raskidom ugovora o koncesiji zbog javnog interesa,
* sporazumnim raskidom ugovora o koncesiji,
* jednostranim raskidom ugovora o koncesiji,
* pravomoćnošću sudske odluke kojom se ugovor o koncesiji utvrđuje ništetnim ili se poništava.

Davatelj koncesije može jednostranom izjavom raskinuti ugovor o koncesiji u cijelosti ili djelomično, ukoliko Hrvatski sabor odlukom odredi da to zahtijeva javni interes.

**Raskid Ugovora**

Članak 14.

Davatelj koncesije može jednostrano raskinuti ugovor o koncesiji u sljedećim slučajevima:

1. ako Koncesionar nije platio naknadu za koncesiju više od dva puta uzastopno ili općenito neuredno plaća naknadu za koncesiju,
2. ako Koncesionar ne pruža usluge koje su predmet koncesije sukladno članku 3. ovog Ugovora,
3. ako Koncesionar ne provodi mjere i radnje nužne radi zaštite općeg, odnosno javnog dobra, te radi zaštite prirode i kulturnih dobara,
4. ako je Koncesionar naveo netočne podatke u ponudi temeljem kojih se utvrđivalo ispunjenje uvjeta sposobnosti određenih u dokumentaciji za nadmetanje,

 5. ako Koncesionar svojom krivnjom ne započne s provedbom ugovora o koncesiji ili njegovog dijela u ugovorenom roku,

6. ako Koncesionar obavlja i druge radnje u suprotnosti s ugovorom o koncesiji ili propušta obaviti dužne radnje utvrđene ugovorom o koncesiji,

7. ako koncesionar ne dostavi novi odgovarajući instrument osiguranja kojeg davatelj koncesije zatraži, u slučaju da priloženi dokument osiguranja nije valjan

 9. ako koncesionar nije ishodio dozvolu za obavljanje energetske djelatnosti distribucije plina u roku predviđenom ugovorom o koncesiji,

 10. ako je koncesionaru trajno oduzeta dozvola za obavljanje energetske djelatnosti distribucije plina prije isteka njezina važenja,

 11. ako koncesionar nije ishodio novu dozvolu za obavljanje energetske djelatnosti distribucije plina nakon prestanka važenja prethodne dozvole,

 12. ako koncesionar prenese dozvolu za obavljanje energetske djelatnosti distribucije plina na drugu pravnu osobu,

 13. ako je koncesionaru, na vlastiti zahtjev, prestala važiti dozvola za obavljanje energetske djelatnosti distribucije plina,

 14. ako koncesionar ne ispunjava preuzete obveze iz ugovora o koncesiji glede kriterija za odabir ekonomski najpovoljnije ponude iz članka 39. Zakona o tržištu plina.

 15. u drugim slučajevima u skladu s odredbama Ugovora o koncesiji i općim odredbama obveznog prava.

Prije jednostranog raskida ugovora o koncesiji Davatelj koncesije mora prethodno pisanim putem upozoriti Koncesionara o takvoj svojoj namjeri te mu odrediti primjereni rok za otklanjanje razloga za raskid ugovora o koncesiji i za izjašnjavanje o tim razlozima.

 Ako Koncesionar ne otkloni razloge za raskid ugovora o koncesiji u roku iz stavka 2. ovog članka Davatelj koncesije će raskinuti ugovor o koncesiji.

U slučaju jednostranog raskida ugovora o koncesiji od strane Davatelja koncesije, Davatelj koncesije ima pravo na naknadu štete koju je prouzročio Koncesionar u skladu s općim odredbama obveznog prava.

**Dužnosti i prava Koncesionara**

Članak 15.

**Dužnosti:**

1. voditi, održavati i razvijati siguran, pouzdan i učinkovit distribucijski sustav,

2. priključiti na distribucijski sustav građevinu pravne i fizičke osobe koja ispunjava uvjete iz Zakona o tržištu plina, akta iz članka 85. Zakona o tržištu plina i metodologije iz članka 88. stavka 2. Zakona o tržištu plina te koja je izgrađena na temelju građevinske dozvole ili drugog odgovarajućeg akta na temelju kojeg se može graditi građevina,

3. osigurati korisnicima priključenim na distribucijski sustav kvalitetu plina, kvalitetu usluge i pouzdanost isporuke plina propisanu aktom iz članka 89. Zakona o tržištu plina,

4. uspostaviti i osigurati rad dispečerskog centra za vođenje distribucijskog sustava, sustava mjerenja, sustava za praćenje parametara kvalitete plina, pouzdanosti isporuke plina i uređaja za odorizaciju plina,

5. distribuirati plin na temelju sklopljenih ugovora,

6. obavijestiti Agenciju da korisnik distribucijskog sustava u razdoblju od tri uzastopna mjeseca nije pravodobno ispunio obveze prema operatoru distribucijskog sustava,

7. pismeno obavijestiti operatora tržišta plina o opskrbljivaču/trgovcu koji nije ispunio svoje dospjele novčane obveze za razdoblje iz članka 3. stavka 2. točke 33. Zakona o tržištu plina prema operatoru distribucijskog sustava,

8. održavati parametre kvalitete plina, pružati kvalitetu usluge i održavati pouzdanost isporuke plina u skladu s aktom iz članka 89. Zakona o tržištu plina,

9. osigurati objektivne, jednake i transparentne uvjete pristupa distribucijskom sustavu, u skladu s ovim Zakonom te aktima iz članaka 83. i 85. Zakona o tržištu plina,

10. nabavljati plin za potrebe vođenja sustava na transparentan i nediskriminirajući način te na tržišnim principima,

11. na razini distribucijskog sustava osigurati mjerenje potrošnje plina i očitanje mjernih uređaja, u skladu s aktom iz članka 85. Zakona o tržištu plina,

12. izraditi plan razvoja plinskog distribucijskog sustava, pri čemu planirane investicije u izgradnju i rekonstrukciju distribucijskog sustava trebaju biti tehnički opravdane i ekonomski efikasne, trebaju osiguravati odgovarajući stupanj sigurnosti opskrbe plinom te moraju biti usklađene s planom razvoja distribucijskog sustava u skladu s kriterijima iz članka 39. stavka 1. Zakona o tržištu plina na temelju kojih davatelj koncesija za distribuciju plina, odnosno kriterija iz članka 39. stavka 2. Zakona o tržištu plina na temelju kojih je davatelj koncesije za izgradnju distribucijskog sustava, temeljio odabir ponuđača koncesije,

13. do 30. travnja tekuće godine dostaviti Agenciji izvješće o ostvarenim investicijama u izgradnju i rekonstrukciju distribucijskog sustava u prethodnoj godini,

14. izraditi i do 1. ožujka tekuće godine dostaviti Agenciji godišnje izvješće operatora distribucijskog sustava za prethodnu godinu, a koje mora sadržavati izvješće o pouzdanosti, sigurnosti i učinkovitosti distribucijskog sustava, kvaliteti plina, kvaliteti usluge, pouzdanosti isporuke plina, tehničkim karakteristikama sustava, korištenju kapaciteta distribucijskog sustava, održavanju opreme sustava, ispunjavanju ostalih dužnosti i ostvarivanju prava iz ovoga Zakona te sigurnosti i učinkovitosti distribucijskog sustava,

15. davati informacije sudionicima na tržištu plina, određene u skladu s aktima iz članaka 83., 84., 85. i 86. Zakona o tržištu plina,

16. davati informacije jedinicama područne (regionalne) samouprave za praćenje odnosa između ponude i potražnje plina na svom području, izradu procjena buduće potrošnje i raspoložive ponude, planiranje izgradnje dodatnih kapaciteta i razvoj distribucijskog sustava na svom području te predlaganje i poduzimanje mjera u okviru svoje nadležnosti utvrđene odredbama Zakona o tržištu plina,

17. sudionicima na tržištu plina čija je oprema izravno priključena na distribucijski sustav davati propisane informacije o opsegu, danu i trajanju obustave distribucije plina i očekivanom smanjenju kapaciteta distribucijskog sustava, sukladno aktu iz članka 85. Zakona o tržištu plina,

18. osigurati zaštitu povjerljivosti podataka koje je saznao u obavljanju djelatnosti,

19. izrađivati i ažurirati standardne profile potrošnje karakterističnih skupina kupaca u skladu s odredbama akta iz članka 85. Zakona o tržištu plina,

20. voditi evidenciju mjernih mjesta kupaca koji imaju status ugroženih i zaštićenih kupaca,

21. provoditi postupak promjene opskrbljivača plinom za kupca koji je priključen na distribucijski sustav sukladno odredbama akta iz članka 89. Zakona o tržištu plina,

22. primijeniti iznose tarifnih stavki za distribuciju plina na temelju odluke i metodologije koju donosi Agencija, u skladu s odredbama zakona kojim se uređuje energetski sektor te ih na primjeren način javno objaviti, i to najmanje 15 dana prije početka primjene,

23. donijeti, uz suglasnost Agencije, pravila i cjenik nestandardnih usluga operatora za distribuciju plina te ih na primjeren način javno objaviti i to najmanje 15 dana prije početka primjene. U slučaju uskraćivanja suglasnosti Agencija može samostalno odrediti te cijene,

24. pružati pozornost energetskoj učinkovitosti te zaštiti prirode i okoliša,

25. voditi evidenciju svih mjesta predaje plina u distribucijski sustav i preuzimanja plina iz distribucijskog sustava, uključivo evidenciju kojem opskrbljivaču pripada krajnji kupca, o pripadnosti opskrbljivača plinom i trgovaca plinom bilančnoj skupini.

**Prava:**

1. odbiti pristup distribucijskom sustavu pod uvjetima iz članka 75. Zakona o tržištu plina,

2. kupovati plin radi obavljanja svoje osnovne djelatnosti, optimalnog vođenja distribucijskog sustava, vlastite potrošnje, nadoknade gubitaka plina u distribucijskom sustavu prilikom izvođenja radova na sustavu i nadoknade pogonskih gubitaka,

3. uspostaviti i osigurati rad vlastite elektroničke komunikacijske mreže za nadzor, mjerenje i automatizaciju distribucijskog sustava,

4. ograničiti ili prekinuti ugovorenu distribuciju plina:

a) u slučaju izravne ugroženosti života i zdravlja ljudi ili imovine te radi otklanjanja takvih opasnosti,

b) radi planiranog održavanja ili rekonstrukcije distribucijskog sustava,

c) radi otklanjanja kvarova na distribucijskom sustavu,

d) kada uređaji priključeni na distribucijski sustav preuzimaju plin na način koji bi mogao ugroziti život i zdravlje ljudi ili imovinu,

e) u slučaju neovlaštene potrošnje i neovlaštene distribucije plina,

f) u slučajevima kad se korisnik ne pridržava svojih ugovornih obveza, u skladu s aktom iz članka 89. Zakona o tržištu plina,

g) po nalogu opskrbljivača plinom i

h) po nalogu operatora transportnog sustava,

5. prilagoditi duljinu trajanja rada zaposlenika dispečerskog centra, službe za hitne intervencije i ostalih vezanih službi koja, radi sigurnog, pouzdanog i učinkovitog vođenja distribucijskog sustava, može biti dulja od osam sati u razdoblju od dvadeset i četiri sata, uz uvjet da se tim zaposlenicima kolektivnim ugovorom osigura odgovarajući zamjenski odmor u skladu s posebnim propisima.

Posebno u slučaju oduzimanja koncesije, te raskida ovog Ugovora Koncesionar je dužan nastaviti distribuciju plina sve dok Davatelj koncesije ne osigura da distribuciju plina obavlja drugi energetski subjekt za plin, ali ne dulje od šest mjeseci od dana raskida ovog Ugovora.

 **Ugovorna kazna**

 Članak 16.

Ako krivnjom Koncesionara dođe do prekoračenja ugovorenog roka gradnje Davatelj koncesije ima pravo od Koncesionara naplatiti ugovorenu kaznu u visini 2‰ (dva promila) od ukupno ugovorenog iznosa za svaki dan prekoračenja roka s tim da ukupno ugovorena kazna ne može biti veća od 5% (pet posto) od procijenjene vrijednosti koncesije.

Ugovorna kazna za neizvršenje radova koji su predmet ovog Ugovora iznosi 5% (pet posto) od procijenjene vrijednosti koncesije.

**Završne odredbe**

Članak 17.

Za sve što nije uređeno ovim Ugovorom, ugovorne strane neposredno primjenjuju odredbe Zakona o tržištu plina, Zakona o koncesijama, Zakona o obveznim odnosima, te drugih podzakonskih akata koje se odnose na dodijeljenu koncesiju.

Za slučaj eventualnog spora oko primjene ovog Ugovora, stranke ugovaraju mjesnu nadležnost suda u sjedištu Davatelja koncesije.

Izmjene i dopune ovog Ugovora valjane su jedino ako su sastavljene u pisanom obliku i ako ih potpišu ovlašteni predstavnici ugovornih strana.

Članak 18.

Ovaj Ugovor sastavljen je u osam (8) primjeraka, od kojih su 2 primjerka za Koncesionara, 3 primjerka za Davatelja koncesije, 1 primjerak Općini Rasinja, 2 primjerka Ministarstvu financija u Registar koncesija.

KLASA:

URBROJ:

U Koprivnici, \_\_\_\_\_\_\_\_\_\_\_\_\_\_\_\_\_\_\_ godine.

 Koprivničko-križevačka županija

 (Davatelj koncesije) (Koncesionar)

 Župan :

  **Darko Koren, ing. građ.**